ཚེ་འདིར་ང་རང་འགྱོད་སེམས་སྐྱེས་ས་གཅིག་ཡོད་པ་ནི།བུ་མོ་སྐྱེས་དུས་རང་ཉིད་ཁོ་མོའི་འཁྲིས་སུ་བསྡད་མེད་པ་དེ་རེད།རྗེས་སུ་ངས་ཆུང་མའི་གྲོགས་མོ་ལྷ་མོའི་ཁ་ནས་ད་གཟོད་བུ་མོ་སྐྱེས་དུས་ཀྱི་སྐྱི་གཡའ་བའི་རྣམ་པ་དེ་ཤེས་པ་ཡིན།ཁོ་མོས་བཤད་རྒྱུར།གཟའ་འཁོར་གཅིག་གི་སྔོན་ལ་གྲོང་ཚོའི་ནང་ནས་མ་རྨོས་ལོ་ཏོག་བསྡུ་མགོ་བརྩམས།ཉིན་དེའི་ཉིན་གུང་རྗེས་ཀྱི་ཉི་འོད་ནི་མེས་སྲེག་པ་ལྟར་ཚ།ང་རང་ཁྱོད་ཚང་གི་ཞིང་ས་དང་ཐག་མི་རིང་བའི་དེའུ་འབུར་དེ་ལས་མར་འབབ་དུས།ཨ་ཅེ་སྒྲོལ་མས་མ་རྨོས་ལོ་ཏོག་སླེ་བོ་གང་འཁུར་ཡོད་པ་མཐོང་བྱུང་།ཨ་ཅེའི་དཀའ་ལས་ཁག་པའི་རྣམ་པ་དེས་ང་རང་སེམས་ཁུར་ལ་གཏད་སོང་།ངས་ཁོ་མོར།ཁྱོད་ཀྱིས་ཁོག་གི་བྱིས་པ་གཏན་ནས་མནན་མི་རུང་ཞེས་བཤད་པ་ན།ཨ་ཅེས་དཀའ་ལས་ཁག་མདོག་གིས་འཛུམ་ཞིག་བསྟན་པ་དང་།མགོ་བོ་ལྡེམ་ཙམ་བྱས་ཏེ་སླེ་བོ་འདི་འཁུར་རྗེས་ངལ་གསོ་རྩིས་ཡོད་ཟེར།ཡིན་ནའང་ཁོ་མོའི་ཁ་ཅུང་གཅུས་འདུག་པ་མ་ཟད་མིག་ཀྱང་ཕྱེ་མ་བཙུམ་ཡིན་ལ།གདོང་གི་ཤ་ནི་མཚམས་ཚིགས་མེད་པར་འདར་སིལ་རྒྱག་གིན་འདུགདེ་ནི་ཟུག་རྔུ་ལངས་དུས་ཀྱི་ཉམས་འགྱུར་ཞིག་ཡིན་པས།ང་རང་སྐྲག་ཐག་ཆོད་ནས།མྱུར་མོར་མི་འབོད་དུ་སོང་།ཆུ་ཚོད་ཕྱེད་ཀའི་རྗེས་སུ།ངས་ཨ་ཅེ་སྒྲོལ་མའི་ཨ་མ་དང་ཨ་ནེ་གཉིས་བོས་ནས་ས་དེར་བསླེབས་དུས།མིག་མདུན་གྱི་རྣམ་པ་དེས་ང་རང་ཧ་ལས་ཧང་སངས་སུ་བཅུགཨ་ཅེ་སྒྲོལ་མ་ནི་ལུས་ཟུངས་ཟད་ནས།ལ་གྱེན་གཟར་དེའི་སྟེང་འགྱེལ་འདུག་ལ།མོའི་པང་ནས་བྱིས་པའི་ངུ་སྒྲ་ཞིག་མཆེད་བྱུང་།དཀོན་མཆོག་མཁྱེན།དེ་འདྲའི་མགྱོགས་པ་ལ།ཨ་ཅེ་སྒྲོལ་མའི་ཨ་མ་ཡི་བཤད་སྟངས་དེ་ནི་རྨི་ལམ་ནང་དང་གཉིས་སུ་མེད།ཁོ་མོས་དྲན་པ་ཁུགས་དུས།ཉམས་མྱོང་ཅན་གྱི་ཨ་ནེ་སྐལ་བཟང་ཆེ་བས་པང་ཁེབས་བཀྲོལ་ནས།ཁྲག་འབྱར་དམར་འབྱར་གྱི་ཕྲུ་གུ་དེའི་ཁུད་དུ་གཅུད་འདུག་ལ།སྐབས་དེའི་དངངས་འཚབ་ཀྱི་རྣམ་པ་དེ་སེལ་ཆེད་ད་དུང་ཀུ་རེའི་ཚུལ་དུ།ཤ་ལོག་ལོག་ཅན་གྱི་བྱིས་པ་སྙིང་རྗེ་བོ་འདི་མཐོང་དུས།ངའི་སོ་ལ་ཟ་འཕྲུག་ལངས་ཏེ་སོ་ཁམ་གང་བཏབ་ན་འདོད།ང་ཚོ་སྔ་ཙམ་ཐོན་འགྲོ་མ་གཏོགས།སྦང་མས་ཤ་མར་སོ་འདེབས་སྲིདཟེར།ཨ་ཅེ་སྒྲོལ་མའི་ཨ་མས་བུ་མོའི་བརླ་དབར་གྱི་ཁྲག་ཕྱིས་ཙམ་བྱས་རྗེས།ངེད་གཉིས་ཀྱིས་སྒྲོལ་མ་སྐྱོར་ནས་ཁྱིམ་དུ་ལོག་པ་ཡིནཞེས་ཟེར།